ARIP ตั้งเป้าปีนี้พลิกมีกำไร หลังปรับองค์กรภายในเน้นกลยุทธ์ 3 ธุรกิจหลัก
ARIP ตั้งเป้าปีนี้พลิกมีกำไร หลังปรับองค์กรภายในเน้นกลยุทธ์ 3 ธุรกิจหลัก,รุกงานอีเว้นท์-มีเดีย

17 ก.พ. 2559

นายพรชัย จันทรศุภแสง ผู้อำนวยการธุรกิจสือไอทีและดิจิทัล บริษัท เออาร์ไอพี จำกัด (มหาชน) หรือ ARIP เปิดเผยว่า บริษัทตั้งเป้าหมายปีนี้จะพลิกกลับมามีกำไร โดยเน้นกลยุทธ์ 3 ธุรกิจหลักคือ กลุ่มธุรกิจมีเดียให้กลับมามีกำไร โดยจะเน้นการออกหนังสือฉบับพิเศษที่ได้จัดทำมาตั้งแต่ปลายปีและได้รับผลตอบรับที่ดีก็จะมีการทำต่อเนื่องในปีนี้
รวมทั้งจะมีการรับจัดงานอีเว้นท์ทั้งในและต่างประเทศ ซึ่งปัจจุบันอยู่ระหว่างประมูลงานจากทั้งภาครัฐฯและเอกชน หวังมีรายได้จากธุรกิจนี้ราว 200 ล้านบาท และ 3.บริษัทได้ดำเนินธุรกิจใหม่คือ ธุรกิจดาต้าไดรฟ์ ที่ให้บริการเกี่ยวกับดิจิตอลมาร์เก็ตติ้งอย่างครบวงจร ไม่ว่าจะเป็นการจัดงานอีเว้นท์ และการวิเคราะห์ตลาดของสินค้า
สำหรับงาน COMMART ปีนี้จะจัดขึ้นทั้งหมด 3 ครั้ง โดยครั้งแรกจะจัดขึ้นในวันที่ 17-20 มี.ค. ณ ศูนย์ประชุมแห่งชาติสิริกิติ์ ในชื่อ COMMART CONNECT 2016 และอีก 2 ครั้งที่เหลือชื่อ COMMART JOY และ COMMART WORK ในปีนี้ได้มีการเปิดตัว 4G อย่างเป็นทางการ ส่งผลให้คนไทยมีการเปลี่ยนแปลงที่เห็นได้ชัดเจนซึ่งจากการวิเคราะห์พฤติกรรมของผู้บริโภคในงานคอมมาร์ตที่บริษัทฯเก็บข้อมูลอย่างต่อเนื่องจึงนำมาปรับปรุงงาน COMMART ให้สอดคล้องกับความต้องการและพฤติกรรมของผู้บริโภค เพื่อให้ตอบโจทย์ผู้เข้าร่วมงาน รวมถึงช่วงสนับสนุนและส่งเสริมการขายให้กับพันธมิตรที่เจาร่วมแสดงงาน
ทั้งนี้ มองว่ากำลังซื้อจะปรับตัวดีขึ้นเมื่อเทียบกับปีที่ผ่านมา โดยบริษัทฯเห็นสัญญาณซื้อที่ดีขึ้นมาตั้งแต่ปลายปีที่ผ่านมา นอกจากนี้ ยังจะได้รับปัจจัยบวกจากการใช้นโยบายกระตุ้นเศรษฐกิจของภาครัฐบาลที่จะออกมาอย่างต่อเนื่อง รวมไปถึงตลาดยังมีทิศทางการใช้คอมพิวเตอร์ที่เป็น PC และ notebook กลับมาอีกครั้งส่วนแนวโน้มผลประกอบการในปี 58 คาดว่าจะยังมีผลขาดทุนอยู่ หลัง 9 เดือนแรกของปี 58 บริษัทฯมีผลขาดทุนอยู่ 6.63 ล้านบาท ซึ่งปีที่ผ่านมาเป็นปีของการปรับโครงสร้างองค์กรภายใน ซึ่งแล้วเสร็จในช่วงปลายปีจึงทำให้ยังไม่สามารถรับรู้ผลประโยชน์จากการปรับโครงสร้างดังกล่าวได้ทันภายในปีที่ผ่านมา
 